**Všeobecné záväzné nariadenie Obce Kráľová nad Váhom**

**č. 3/2016**

**o poskytovaní opatrovateľskej služby**

**o spôsobe a výške úhrad za sociálnu službu**

Obecné zastupiteľstvo v Kráľovej nad Váhom v zmysle § 4 ods. 3 písm. p), § 6 a § 11 ods. 4 písm. g) zákona č. 369/1990 Zb. o obecnom zriadení v znení neskorších zmien a doplnkov a zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákon o sociálnych službách“) sa uznieslo na vydaní tohto všeobecne záväzného nariadenia:

**Čl. 1**

**Predmet úpravy**

1. Toto všeobecne záväzné nariadenie (ďalej len „VZN“) upravuje podrobnosti
	1. o rozhodovaní o odkázanosti na sociálnu službu,
	2. o poskytovaní a zabezpečovaní sociálnej služby,
	3. o spôsobe a výške úhrady za poskytovanie sociálnej služby.
2. Obec Kráľová nad Váhom (ďalej len „poskytovateľ“) na svojom území poskytuje sociálnu službu - terénna opatrovateľská služba.
3. Terénna forma sociálnej služby sa poskytuje fyzickej osobe v jej domácom prostredí.

**Čl. 2**

**Konanie vo veci odkázanosti na sociálnu službu**

* 1. Konanie o odkázanosti na opatrovateľskú službu, sa začína spravidla na základe písomnej žiadosti fyzickej osoby o posúdenie odkázanosti na sociálnu službu s trvalým pobytom na území Obce Kráľová nad Váhom.
	2. Žiadosť o posúdenie odkázanosti na opatrovateľskú službu ako aj žiadosť o poskytovanie opatrovateľskej služby sa podáva Obci Kráľová nad Váhom cestou Obecného úradu v Kráľovej nad Váhom.
	3. Ak fyzická osoba vzhľadom na svoj zdravotný stav nemôže sama podať žiadosť, môže v jej mene na základe potvrdenia ošetrujúceho lekára o zdravotnom stave tejto fyzickej osoby podať žiadosť aj iná fyzická osoba.
	4. Žiadosť o posúdenie odkázanosti na sociálnu službu obsahuje:
	5. meno a priezvisko žiadateľa (ktorému sa má poskytovať sociálna služba),
	6. dátum narodenia,
	7. adresa trvalého pobytu,
	8. rodinný stav,
	9. štátne občianstvo,
	10. druh sociálnej služby, na ktorú má byť fyzická osoba posúdená,
	11. vyhlásenie o príjmových pomeroch žiadateľa,
	12. súhlas dotknutej osoby so spracovaním osobných údajov.
	13. Podkladom na vydanie rozhodnutia o odkázanosti na opatrovateľskú službu je posudok o odkázanosti na sociálnu službu.
	14. Na vypracovanie posudku o odkázanosti na opatrovateľskú službu sa primerane použijú ustanovenia § 48 až 51 zákona o sociálnych službách.
	15. Sociálny pracovník Obec Kráľová nad Váhom, na základe lekárskeho posudku a sociálneho posudku vyhotovuje posudok o odkázanosti na sociálnu službu.

**Čl. 3**

**Úhrada za sociálnu službu**

1. Prijímateľ sociálnej služby je povinný platiť úhradu za poskytovanie - opatrovateľskej služby, podľa svojho príjmu a majetku.
2. Úhrada za poskytnutú sociálnu službu sa určuje podľa rozsahu poskytovanej sociálnej služby.
3. Ak prijímateľ sociálnej služby nemá príjem, alebo jeho príjem nepostačuje na platenie úhrady za sociálnu službu, úhradu, alebo jej časť môže platiť aj iná fyzická osoba, ktorá uzatvorí s poskytovateľom sociálnej služby zmluvu o platení úhrady za opatrovateľskú službu.

**Čl. 4**

## Zmluva o poskytovaní sociálnej služby

1. Obec Kráľová nad Váhom ako poskytovateľ sociálnej služby poskytuje sociálnu službu na základe zmluvy o poskytovaní sociálnej služby ( § 74 ods. 1 zákona č. 448/2008).

**Čl. 5**

**Poskytnutie opatrovateľská služba**

1. Opatrovateľská služba sa poskytuje ako terénna sociálna služba na území Obce Kráľová nad Váhom fyzickej osobe s trvalým pobytom v obci Kráľová nad Váhom, ktorá:
	1. je odkázaná na pomoc inej fyzickej osoby a jej stupeň odkázanosti je najmenej II podľa prílohy č. 3 zákona o sociálnych službách,
	2. je odkázaná na pomoc pri úkonoch sebaobsluhy, úkonoch starostlivosti o svoju domácnosť a základných sociálnych aktivitách podľa prílohy č. 4 zákona o sociálnych službách.
2. Opatrovateľskou službou sa poskytujú úkony podľa prílohy č. 4 zákona o sociálnych službách.
3. Okruh osôb, ktorým nemožno poskytovať opatrovateľskú služby je upravený v zákone o sociálnych službách.
4. Podmienky poskytovania opatrovateľskej služby, jej rozsah, výšku a spôsob úhrady za opatrovateľskú službu upravuje zmluva o poskytovaní sociálnej služby uzatvorená v súlade s tohto VZN.
5. Rozsah úkonov na základe sociálnej posudkovej činnosti určuje obec v hodinách.
6. Na základe stupňa odkázanosti, ktorý je výsledok lekárskeho a sociálneho posudku, nie je možné rozsah opatrovateľskej služby zvyšovať. Je možné len ho znížiť na podnet opatrovaného vzhľadom k tomu, že zmluva je slobodným prejavom vôle oboch zmluvných strán.
7. Prijímateľ sociálnej služby môže požiadať o zvýšenie rozsahu poskytovania opatrovateľskej služby uvedeného v rozhodnutí o odkázanosti na opatrovateľskú službu, na základe písomnej žiadosti doručenej na Obecný úrad Kráľová nad Váhom. K predmetnej žiadosti je potrebné doložiť nový lekársky nález, správu o priebehu a vývoji choroby a zdravotného postihnutia, alebo výpis zo zdravotnej dokumentácie pre účely opätovného zdravotného posúdenia.
8. Opatrovateľská služba sa poskytuje prijímateľovi sociálnej služby v jej domácom prostredí v pracovných dňoch prostredníctvom opatrovateľov, s ktorými obec má uzatvorenú pracovnú zmluvu.
9. Opatrovateľská služba sa poskytuje na dobu počas splnenia podmienok trvania nároku na tento druh služby.

**Čl. 6**

**Výška úhrady za opatrovateľskú službu**

Výška úhrady za opatrovateľskú službu je pre fyzickú osobu s trvalým pobytom v obci vo výške:

**0,55 EUR za 1 hodinu opatrovateľskej služby pri stupni odkázanosti II,**

**0,70 EUR za 1 hodinu opatrovateľskej služby pri stupni odkázanosti III,**

**0,75 EUR za 1 hodinu opatrovateľskej služby pri stupni odkázanosti IV a vyššie**

**Čl. 7**

**Spôsob úhrady za opatrovateľskú službu**

1. Úhradu za opatrovateľskú službu platí prijímateľ služby podľa skutočného rozsahu hodín za kalendárny mesiac, v ktorom sa opatrovateľská služba poskytla, najneskôr do 15. dňa nasledujúceho kalendárneho mesiaca a to v hotovosti do pokladne Obecného úradu Kráľová nad Váhom, alebo na účet Obce Kráľová nad Váhom : SK53 0200 0000 0000 1922 3132

**Čl. 8**

**Zrušovacie ustanovenia**

Týmto VZN sa ruší Všeobecne záväzné nariadenie Obce Kráľová nad Váhom č. 3/2009 o poskytovaní sociálnych služieb, o spôsobe a výške úhrad za sociálne služby.

**Čl. 9**

**Záverečné ustanovenie**

Obecné zastupiteľstvo v Kráľovej nad Váhom na svojom zasadnutí dňa 14. decembra 2016 prerokovalo toto VZN a uznesením č. 73/2016-OZ schválilo. VZN č. 3/2016 nadobúda účinnosť 15. dňom po jej zverejnení.

 RNDr. Ferenc Bergendi

 starosta obce